Efterårets og vinterens mange butikstyverier ser nu ud til at være opklaret. I hvert fald er en ung mand nu tiltalt for indbrud og tyverier flere steder i Nordjylland, hvor han sammenlagt har stjålet for 740.000 kr.

Sagen kører torsdag i retten i Hjørring, hvor anklageren mener, den unge mand sammen med flere uidentificerede medgerningsmænd har stjålet en Golf Plus Van fra Iversens Automobiler i Brønderslev. Bilen brugte de samme dag ved et indbrud i "Din Tøjmand" i Kongerslev, hvor der blev stjålet tøj for omkring 120.000 kroner. Ifølge anklageskriftet er den unge mand i løbet af december sidste år også brudt ind i Sportsmaster i Hirtshals og tøjforretningen Roberto i Frederikshavn, og fra begge steder stjålet mærketøj til flere hundrede tusindekroner. Desuden er han tiltalt for at have stjålet designer brugskunst fra Imerco i Fjerritslev.